Marissa Mayer

Marissa Ann Mayer (lahir 30 Mei 1975) ialah seorang eksekutif perniagaan Amerika Syarikat yang memegang jawatan presiden dan CEO Yahoo!. Beliau pernah berkhidmat sebagai eksekutif dan jurucakap utama Google. Beliau ialah CEO termuda yang menerajui sebuah syarikat Fortune 500.

Kehidupan awal dan pendidikan 
Mayer dilahirkan di Wausau, Wisconsin. Anak kepada Margaret Mayer, seorang guru seni Finland, dan Michael Mayer, seorang jurutera. Selepas menamatkan pengajian di Wausau West High School pada 1993, Mayer dilantik oleh gabenor Wisconsin Tommy Thompson sebagai salah seorang daripada dua delegasi negara bahagian itu untuk National Youth Science Camp di Virginia Barat.

Mayer menamatkan pengajian dengan kepujian dari Universiti Stanford menyandang B.S. dalam sistem simbolik dan M.S. dalam sains komputer. Kedua-dua ijazah itu diperolehnya dengan mengambil kepakaran dalam kecerdasan buatan. Pada tahun 2009, Institut Teknologi Illinois mengurniakan Mayer ijazah kehormat honoris causa atas sumbangannya dalam dunia pencarian.

Kerjaya 

Mayer menyertai Google pada 1999 sebagai pekerja ke-20 dan menjadi jurutera wanita pertama di syarikat itu. Sepanjang 13 tahun bekerja di sana, beliau berkhidmat sebagai jurutera, pereka, pengurus produk, dan eksekutif. Mayer memainkan peranan penting dalam pembangunan Google Search, Google Images, Google News, Google Maps, Google Books, Google Product Search, Google Toolbar, iGoogle dan Gmail. Beliau juga mereka paparan laman utama carian Google yang sederhana. Pada tahun-tahun terakhirnya di Google, beliau berkhidmat sebagai Naib Presiden Perkhidmatan Tempatan, Peta, dan Lokasi dan sebelumnya sebagai Naib Presiden Produk Pencarian dan Pengalaman Pengguna.

Video wawancara Mayer dengan Lady Gaga pada 2011, sebagai sebahagian dari siri Musicians@Google, telah menarik perhatian dua juta penonton di YouTube.

Sebelum menyertai Google, Mayer bekerja di makmal penyelidikan UBS (Ubilab) di Zurich, Switzerland, dan SRI International di Menlo Park, California.

Pada 16 Julai 2012, Mayer dilantik sebagai Presiden dan CEO Yahoo!, berkuatkuasa pada hari berikut. Beliau juga menjadi ahli lembaga pengarah syarikat itu.

Majlis dan penghargaan 
Mayer ialah ahli lembaga pengarah Walmart dan badan bukan untung Cooper–Hewitt, National Design Museum, New York City Ballet, San Francisco Ballet dan San Francisco Museum of Modern Art.

Mayer disenaraikan dalam senarai tahunan 50 Ahli Perniagaan Wanita Paling Berkuasa versi majalah Fortune bagi tahun 2008, 2009, 2010 dan 2011. Beliau mendapat tempat ke-50, 44, 42, dan 38, secara berturut-turut. Pada tahun 2008, pada usia 33 tahun, beliau menjadi wanita termuda yang masuk dalam senarai itu. Mayer ialah "Wanita Terbaik Tahun Ini" versi Glamour Magazine pada 2009.

Kehidupan peribadi 
Mayer berkahwin dengan peguam dan pelabur Zachary Bogue pada 12 Disember 2009. Pada hari yang sama ketika Yahoo! mengumumkan pelantikannya, Mayer mengatakan bahawa beliau dan suaminya akan menimang cahaya mata lelaki pada 7 Oktober 2012.

Rujukan

Pautan luar 

 
 
 
 Marissa Mayer  Video produced by Makers: Women Who Make America

Kelahiran 1975
Orang hidup
Orang Google
Orang Yahoo!
Jurutera Amerika Syarikat